
PROPUNERE DE DECIZIE A PARLAMENTULUI EUROPEAN
privind propunerea de numire a lui Petri Sarvamaa în funcția de membru al Curții de Conturi
(C9‑0345/2023 – 2023/0811(NLE))
(Procedura de consultare)
Parlamentul European,
–	având în vedere articolul 286 alineatul (2) din Tratatul privind funcționarea Uniunii Europene, în temeiul căruia a fost consultat de către Consiliu (C9‑0345/2023),
–	având în vedere articolul 129 din Regulamentul său de procedură,
–	având în vedere raportul Comisiei pentru control bugetar (A9‑0000/2023),
A.	întrucât, prin scrisoarea din 22 septembrie 2023, Consiliul a consultat Parlamentul European cu privire la numirea lui Petri Sarvamaa în funcția de membru al Curții de Conturi;
B.	întrucât Comisia sa pentru control bugetar a evaluat calificările lui Petri Sarvamaa, ținând seama în special de condițiile prevăzute la articolul 286 alineatul (1) din Tratatul privind funcționarea Uniunii Europene; întrucât, în cadrul acestei evaluări, comisia a primit din partea lui Petri Sarvamaa un curriculum vitae, precum și răspunsurile sale la întrebările scrise care i-au fost adresate;
C.	întrucât comisia a organizat apoi, la 7 noiembrie 2023, o audiere a lui Petri Sarvamaa, în cursul căreia acesta a făcut o declarație introductivă și apoi a răspuns la întrebările adresate de membrii comisiei,
1.	emite un aviz favorabil/nefavorabil privind propunerea Consiliului de numire a lui Petri Sarvamaa în funcția de membru al Curții de Conturi;
2.	încredințează Președintei sarcina de a transmite prezenta decizie Consiliului și, spre informare, Curții de Conturi, precum și celorlalte instituții ale Uniunii Europene și instituțiilor de control din statele membre.

[bookmark: _Toc150181692]ANEXA 1: CURRICULUM VITAE AL LUI PETRI SARVAMAA
2019 – deputat în Parlamentul European
Comisia pentru control bugetar, coordonator din partea Grupului PPE 
Grupul de lucru pentru buget și politici structurale al PPE, vicepreședinte
Regulamentul privind mecanismul de condiționalitate bazat pe statul de drept, coraportor și negociator principal 
Comisia pentru bugete, membru supleant
Comisia pentru agricultură și dezvoltare rurală, membru

2014-2019 – deputat în Parlamentul European
Comisia pentru bugete, prim-vicepreședinte
Comisia pentru control bugetar, coordonator din partea Grupului PPE
Comisia pentru libertăți civile, justiție și afaceri interne, membru supleant

2012-2014 – deputat în Parlamentul European
Comisia pentru control bugetar, coordonator adjunct din partea Grupului PPE 
Comisia pentru transport și turism, membru
Comisia pentru agricultură și dezvoltare rurală, membru supleant

2011-2012 – Sihti Ltd., firmă de recrutare, director pentru dezvoltare
2007-2010 – redactor-șef și reporter special, emisiunea de actualități „A-studio”, Societatea finlandeză de radiodifuziune
2002-2006 – șeful biroului pentru SUA al Societății finlandeze de radiodifuziune, Washington DC 
1997-2002 – redactor de știri externe, emisiunea de știri, Societatea finlandeză de radiodifuziune 
1996-1997 – redactor-șef, emisiunea de actualități „A-studio”, Societatea finlandeză de radiodifuziune 
1990-1996 – redactor de știri externe, emisiunea de știri, Societatea finlandeză de radiodifuziune 
1989 – programul profesional internațional al CNN, Atlanta (SUA)
1986-1990 – reporter la emisiunea de știri, Societatea finlandeză de radiodifuziune

Educația: diplomă de licență în științe politice, Universitatea din Helsinki


[bookmark: _Toc150181693]ANEXA 2: RĂSPUNSURILE LUI PETRI SARVAMAA LA ÎNTREBĂRILE COMISIEI
Experiență profesională
1.	Vă rugăm să indicați experiența dumneavoastră profesională în domeniul finanțelor publice, în planificare bugetară, în execuția sau gestiunea bugetară sau în controlul sau auditul bugetar. 

Experiența mea profesională în domeniul finanțelor publice constă în cei 11 ani și jumătate de activitate în cadrul Comisiei pentru control bugetar (CONT) și al Comisiei pentru bugete (BUDG) ale Parlamentului European.

Am fost membru al Comisiei CONT încă din prima mea zi în Parlamentul European, 1 martie 2012. În 2013 am devenit coordonator adjunct pentru grupul politic din care făceam parte, iar în perioada 2014-2019 am deținut funcția de coordonator. După aceea, în perioada 2019-2021 am fost din nou coordonator adjunct, iar de la începutul anului 2022 am reluat activitatea și responsabilitățile de coordonator. În aceste funcții am urmărit foarte îndeaproape activitatea Curții de Conturi Europene, printre alte aspecte ale controlului bugetului UE; în activitatea mea m-am folosit de rapoartele CCE, am vizitat Curtea de Conturi din Luxemburg, am discutat cu membrii CCE despre activitatea lor și am supravegheat audierile a circa 20 de membri actuali ai Comisiei CONT ce fac parte din grupul meu politic. Așadar, am o vastă experiență în controlul bugetului UE și îndeosebi legată de activitatea și contribuția CCE.

În cadrul Comisiei BUDG am ocupat funcția de prim-vicepreședinte în perioada 2014-2019, iar din 2021 sunt membru supleant activ al acestei comisii. Acești ani mi-au oferit o imagine de aproape asupra planificării bugetare și a execuției bugetare a Uniunii Europene. De exemplu, în 2017, în numele Comisiei BUDG, am prezidat trilogurile pentru prelungirea așa-numitului „Plan Juncker”, Fondul european pentru investiții strategice. 

2.	Care sunt cele mai importante realizări din cariera dvs. profesională?

În cariera mea în politica europeană, personal, consider că cea mai mare realizare este activitatea mea de negociere a Regulamentului privind condiționalitatea bazată pe statul de drept (2018-2020) și activitatea ulterioară de monitorizare a punerii în aplicare a regulamentului respectiv (2021 – în curs). Regulamentul respectiv condiționează primirea fondurilor UE de respectarea principiilor statului de drept. Am condus negocierile în numele Comisiei CONT și al Parlamentului European. După cum știm, regulamentul respectiv a devenit un factor de schimbare majoră. În prezent, în temeiul acestui regulament, două state membre nu pot accesa zeci de miliarde de euro din cauză că au încălcat principiile statului de drept.

În domeniul bugetar am avut plăcerea de a juca un rol însemnat în elaborarea unui alt act legislativ important, și anume a celui privind Fondul european pentru investiții strategice, faza a doua. În acest scop, am prezidat negocierile trilogului dintre Parlamentul European, Consiliu și Comisie în 2017. Acest fond și prelungirea sa (2017-2020) au declanșat și mobilizat investiții private în valoare de sute de miliarde de euro pentru o serie largă de proiecte desfășurate în UE.

Printre alte realizări în procesul decizional european – cele mai importante în opinia mea – se numără rolul meu în Strategia europeană pentru păduri (raportor, 2019) și rolul meu în negocierile referitoare la greutatea și dimensiunile camioanelor ce traversează Europa, care s-au purtat în 2013 și au salvat în mare măsură firmele de transport greu din statul meu membru.

Aș dori să menționez și unele dintre lucrurile pe care am avut privilegiul de a le realiza în prima parte a carierei mele, în care am practicat profesia de jurnalist timp de 20 de ani. În anii respectivi, între 1988 și 2010, am asistat direct la începutul Revoluției de Catifea din Cehoslovacia, la perioada de după răsturnarea de la putere a lui Nicolae Ceaușescu în România, la primele alegeri libere din perioada postcomunistă în Bulgaria și Polonia și, în cele din urmă, la războaiele de destrămare a Iugoslaviei purtate în Croația și Serbia. Am avut șansa de a asista la un moment care a revoluționat știrile difuzate la televizor, momentul nașterii postului CNN, la care lucram atunci când a căzut Zidul Berlinului în 1989. Am relatat de la summitul de la Bush-Gorbaciov din 1990, care a marcat începutul „noii ordini mondiale” pentru deceniul următor. M-am aflat la bordul USS America atunci când avioanele care decolau de pe puntea acesteia au pus capăt celui mai lung asediu din Europa după cel de-al Doilea Război Mondial, cel al orașului Sarajevo.

Am relatat de la Conferința pentru Securitate și Cooperare în Europa (CSCE), am întâlnit nenumărați lideri europeni și din lumea întreagă și am urmărit apariția lumii de după 11 septembrie de la Washington D.C., unde am lucrat în perioada 2002-2006. Consider că aceste lucruri sunt demne de menționat aici, în răspunsurile mele scrise la întrebările despre calitățile care mă recomandă să devin membru al Curții de Conturi Europene, pur și simplu pentru că, în opinia mea, toate aceste evenimente și faptul că am fost aproape de ele m-au făcut să înțeleg mai bine importanța proiectului european.

3.	Ce experiență profesională aveți în organizații sau instituții multiculturale și multilingve internaționale situate în afara țării dvs. de origine?

– Cable News Network (1989);

– nenumărate relații cu organizații multiculturale și multilingve în calitate de jurnalist în perioada 1990-2010; 

– deputat în Parlamentul European (2012-)

4.	Ați primit descărcarea pentru atribuțiile de gestiune pe care le-ați îndeplinit anterior, în cazul în care era prevăzută o astfel de procedură?

În cariera mea profesională nu am făcut obiectul procedurii de descărcare de gestiune.

5.	Care dintre posturile profesionale ocupate de dumneavoastră anterior reprezintă numiri politice? 

Niciunul.

6.	Care sunt cele mai importante trei decizii la care ați luat parte în cadrul carierei dvs. profesionale?

1) Calitatea mea de coraportor la Regulamentul (UE, Euratom) 2020/2092 al Parlamentului European și al Consiliului din 16 decembrie 2020 privind un regim general de condiționalitate pentru protecția bugetului Uniunii;

2) Faptul că am fost copreședinte al Parlamentului European pentru negocierile trilogului privind Regulamentul 2016/0276 (COD) – Fondul european pentru investiții strategice; prelungirea duratei acestuia („Planul Juncker”) 

3) Calitatea mea de raportor pentru Strategia europeană pentru păduri în perioada 2019-2020

Independența
7.	Tratatul prevede ca membrii Curții de Conturi să își exercite atribuțiile „în deplină independență”. Cum ați respecta această obligație în exercitarea viitoarelor dumneavoastră atribuții? 

În conformitate cu Tratatul privind funcționarea Uniunii Europene, articolele 285 și 286, secțiunea 7: membrii Curții de Conturi Europene trebuie să fie complet independenți. Respect întru totul această regulă. Transparența, independența și obiectivitatea au fost pietrele de temelie ale întregii mele activități politice în toată cariera mea; dacă aș deveni membru al CCE, aș respecta aceste principii în proporție de 100 %.

De asemenea, aș respecta pe deplin codul de conduită al membrilor CCE și aș cere sfatul Comitetului de etică al Curții în orice eventuală situație neclară. 

8.	Participați, dumneavoastră sau rudele dvs. apropiate (părinți, frați sau surori, partener legal sau copii), la activități comerciale, dețineți acțiuni la vreo societate sau aveți alte angajamente care ar putea intra în conflict cu atribuțiile dvs. viitoare? 

Nu.

9.	Sunteți dispus să îi comunicați Președintelui Curții de Conturi toate interesele dumneavoastră financiare și alte angajamente pe care le aveți și să le faceți publice? 

Da, sunt perfect dispus să comunic toate aceste informații. 

10.	Sunteți implicat în prezent în acțiuni în justiție? Dacă răspunsul este „da”, vă rugăm să oferiți precizări. 

Nu, nu sunt. 

11.	Dețineți o funcție sau exercitați un mandat politic? Dacă da, la ce nivel? Ați deținut funcții politice în ultimele 18 luni? Dacă răspunsul este „da”, vă rugăm să oferiți precizări.

Sunt deputat în Parlamentul European de la 1 martie 2012. La nivel european reprezint Partidul Popular European (PPE), iar în Finlanda, statul membru în care locuiesc, sunt membru al Partidului Coaliției Naționale (Kokoomus).

12.	Sunteți dispus să renunțați la orice mandat electiv sau funcție de răspundere în cadrul unui partid politic în cazul în care veți fi numit membru al Curții de Conturi?

Da, fără nicio ezitare.

13.	Cum ați trata un caz de neregulă gravă sau chiar de fraudă și/sau de corupție în care sunt implicate persoane din statul membru din care proveniți?

În cazul în care apare o astfel de situație, voi urma aceeași procedură ca pentru oricare alt caz de fraudă. Imparțialitatea, scepticismul profesional și discernământul sunt abilități esențiale pe care le impune calitatea de membru al CCE și consider că eu le dețin. Într-o astfel de situație, ar fi foarte important și să se coopereze transparent cu Oficiul European de Luptă Antifraudă și cu Parchetul European. 

Îndeplinirea atribuțiilor
14.	Care ar trebui să fie caracteristicile principale ale unei culturi de bună gestiune financiară în cadrul unui serviciu public? Cum ar putea contribui CCE la încetățenirea acestei culturi?

Buna gestiune financiară trebuie să fie axul tuturor cheltuielilor publice. Buna gestiune financiară trebuie respectată în strategia, valorile, cultura și activitățile de zi cu zi ale organizației publice și ale funcționarilor acesteia.

Cheltuielile publice ar trebui să fie transparente și făcute cu responsabilitate față de cetățeni, pentru a-și păstra legitimitatea.

În practică, printre principalele caracteristici ale unei culturi a bunei gestiuni financiare se numără:

	O viziune strategică clară: strategiile și obiectivele bine definite conferă un sens și un scop.
	Transparență și participarea populației: deschiderea și accesibilitatea tuturor proceselor financiare, împreună cu participarea activă a populației, stimulează încrederea.
	Eficacitatea administrativă: o capacitate organizațională suficientă este esențială pentru a asigura o punere în aplicare eficace.
	Măsuri de reglementare ferme: un cadru de control strict garantează legalitatea și regularitatea alocărilor financiare și a cheltuielilor.
	Trasabilitatea și controlul democratic: raportarea transparentă, acțiunile subsecvente și dezvăluirea publică a rezultatelor obținute stabilesc responsabilitatea democratică.
	Guvernanța etică: o structură de guvernanță etică asigură respectarea standardelor morale și a integrității.

Curtea de Conturi Europeană ar putea contribui la asigurarea respectării acestor elemente-cheie în următoarele moduri:

	Dând un exemplu și demonstrând că recurge la practici temeinice de gestiune financiară în propriile operațiuni.
	Oferind orientări și făcând schimb de bune practici.
	Formulând recomandări bazate pe metode de audit flexibile și transpunând în practică aceste recomandări.
	Asigurându-se că recomandările sunt înțelese în organizația publice în cauză, prin colaborarea cu principalele părți interesate, cum ar fi cadrele de conducere și personalul.
	Îmbunătățirea relațiilor și a dialogului cu părțile interesate, dincolo de procesele parlamentare obișnuite.
	Dialogul cu cetățenii, pentru a-i familiariza cu și a-i face să înțeleagă importanța bunei gestiuni financiare în sectorul public.
	Sprijinirea cercetării în domeniul practicilor de bună gestiune financiară.
	Colaborarea cu alte organizații internaționale pentru a promova și sprijini practicile de bună gestiune financiară în întreaga lume.

15.	Potrivit tratatului, Curtea de Conturi trebuie să sprijine Parlamentul în exercitarea atribuțiilor sale de control al execuției bugetare. Cum ați îmbunătăți în continuare cooperarea dintre Curte și Parlamentul European (mai ales Comisia pentru control bugetar a acestuia) pentru a întări atât controlul public asupra cheltuielilor generale, cât și eficiența acestora?

Relația dintre Curtea de Conturi Europeană (CCE) și Parlamentul European este clar definită la articolul 287 din Tratatul privind funcționarea Uniunii Europene (TFUE).

Curtea de Conturi Europeană și Comisia CONT a Parlamentului European trebuie să colaboreze în mod optim pentru a asigura că se asumă așa cum se cuvine răspunderea pentru bugetul UE și că se exercită controlul bugetului UE.

Pentru a dezvolta în continuare cooperarea dintre cele două instituții, în special la începutul unei noi legislaturi parlamentare de anul viitor, CCE trebuie să stabilească o legătură strânsă cu noii membri ai Comisiei CONT și să îi implice în activitatea sa. În acest sens, CCE și membrii săi trebuie să fie proactivi și mă voi strădui să se realizeze activități de acest tip dacă voi fi ales.

Metodele actuale de control al execuției bugetare, cum ar fi rapoartele speciale, inspecțiile la fața locului sau alte evaluări, sunt importante pentru a susține activitatea CONT și ar trebui păstrate și dezvoltate.

Deși practicile actuale funcționează în general, ar trebui să li se monitorizeze și să li se evalueze mereu utilitatea. De asemenea, CCE ar trebui să ceară informații actualizate de la membrii Comisiei CONT cu privire la modul în care doresc ca CCE să le transmită informații care să îi ajute să ia decizii. Dacă practicile actuale ale CCE sunt considerate insuficiente sau ineficace, ar trebui să se țină seama și de recomandările membrilor Comisiei CONT privind îmbunătățirea cooperării.

În plus, consider că este important să analizăm modul în care aceste informații valoroase pot deveni mai accesibile publicului. CCE ar mai trebui să comunice în mod activ cetățenilor concluziile rapoartelor sale, pentru a îmbunătăți controlul public al cheltuielilor generale și al rentabilității acestora. 

16.	În opinia dumneavoastră, care este valoarea adăugată a auditului performanței și cum ar trebui încorporate constatările acestuia în procedurile de gestiune?

În primul rând, mi se pare evident că în multe privințe auditul performanței va rămâne domeniul de activitate al Curții care va atrage cea mai mare atenție în următorii ani. Acest lucru se datorează pur și simplu „celor trei E vestiți”, eficiența și eficacitatea fiind elementele cărora li se va acorda mai multă atenție atât în ceea ce privește bugetul național, cât și bugetul UE. Banii vor fi chiar mai puțini decât până acum. Într-un fel, s-a dat deja răspunsul la prima întrebare, cea despre valoarea adăugată: toată lumea, începând de la contribuabili, până la factorii de decizie de la nivel național și de la nivelul UE va dori tot mai mult să obțină răspunsuri mai amănunțite și mai exacte la întrebarea „Ce primim în schimbul banilor noștri?”

Aceasta înseamnă că auditul performanței trebuie să se dezvolte încontinuu. Acest lucru se reflectă, într-adevăr, în strategia actuală a CCE și va trebui să i se acorde mai multă atenție la elaborarea unei noi strategii a CCE pentru perioada de după 2025.

Cât despre reversul monedei, este la fel de important ca și constatările și recomandările CCE să determine schimbări importante în procedurile de gestiune. Acest proces poate fi considerat în parte o singură evoluție permanentă, prin care CCE își axează în mod ideal auditul performanței pe domenii și subiecte de interes. În plus, pentru a obține rezultate maxime din auditul performanței, țintele și obiectivele programului auditat ar trebui să fie definite îndeajuns. Cu alte cuvinte, este important ca CCE să aleagă încă de la început cazurile care se pretează cel mai bine la auditul performanței.

Atunci când prezintă constatări și formulează recomandări, CCE ar trebui, în mod ideal, să o facă cât mai concret și mai exact posibil. Cu cât face mai mult acest lucru, cu atât le va fi mai greu principalelor părți interesate să ignore recomandările CCE. Deoarece, în acest caz, este bine să nu uităm că integrarea finală a constatărilor și recomandărilor cade în sarcina altora, în principal a Comisiei și a statelor membre. Și, în fine, în ceea ce privește auditul performanței, valoarea adăugată stă doar în îmbunătățirea performanței la care poate contribui CCE și poate fi estimată doar în raport cu aceasta.

17.	Cum ar putea fi îmbunătățită cooperarea dintre Curtea de Conturi, instituțiile naționale de audit și Parlamentul European (Comisia pentru control bugetar) în ceea ce privește auditarea bugetului UE?

Cred că pentru a răspunde la această întrebare trebuie să considerăm că Curtea se află la mijloc; Curtea de Conturi Europeană este cea care întreține relații directe atât cu instituțiile naționale de audit, cât și cu Comisia CONT.

O comunicare mai amplă și mai bună între CCE și auditorii naționali este modul optim de a îmbunătăți cooperarea dintre cele două părți. Aceasta înseamnă, de exemplu, că se fac schimburi mai eficiente de cunoștințe, că cele două părți învață una de la cealaltă atunci când elaborează bunele practici și că fac evaluări comparative ale performanței. Alte moduri importante de a îmbunătăți cooperarea ar putea fi o mai mare coordonare a auditurilor, în special pentru a găsi cel mai bun potențial în domeniul auditurilor comune.

Întrucât a treia componentă a întrebării este reprezentată de Comisia CONT, este esențial să se țină seama de faptul că CONT reprezintă o răscruce atunci când se analizează execuția bugetului UE. Comitetul și membrii săi cunosc și înțeleg foarte bine gestiunea partajată, care, la rândul său, reprezintă aproximativ 80 % din întregul buget al UE. Așadar, atunci când se încearcă să se îmbunătățească eficiența acestui triunghi, ar trebui să ne gândim cu siguranță la moduri de îmbunătățire a comunicării de la mijloc (CCE) către ambele părți în același timp. 

S-ar putea consolida și mai mult cooperarea dintre cele trei părți în cadrul unui atelier comun al CCE, al instituțiilor naționale de control și al Comisiei pentru control bugetar a Parlamentului European. Poate că în acest cadru ar putea fi rezolvate unele probleme mai profunde, cum ar fi compatibilitatea dintre diferitele metodologii de audit.

18.	Cum ați îmbunătăți procedura de raportare a CCE pentru a pune la dispoziția Parlamentului European toate informațiile necesare cu privire la corectitudinea datelor furnizate Comisiei Europene de către statele membre?

Din păcate, este adevărat că avem multe exemple cazuri în care Comisia Europeană nu a primit informații corecte din partea statelor membre. Există multe aspecte ale acestei probleme, iar unul dintre modurile de a o analiza este exact aceasta: transmite CCE Parlamentului European și Comisiei CONT toate informațiile pertinente referitoare la constatările sale privind datele incorecte sau insuficiente furnizate de statele membre?

Ar trebui să răspundem foarte sincer la această întrebare, deoarece obiectivul cel mai important pentru noi este ca bugetul UE să funcționeze mai bine, că este vorba de audituri financiare, de audituri ale conformității sau de audituri ale performanței. Fiindcă particip la aceste discuții de aproape doisprezece ani, am auzit de prea multe ori o întrebare greșită: „Ce credeți despre așa-numita dezvăluire publică și blamare?”. Această întrebare pleacă de la o premisă greșită. Nu este vorba de blamare, ci de buna gestiune financiară și protecția bugetului UE. Și de protejarea banilor contribuabililor. Sincer, sunt puțin îngrijorat, deoarece de ceva timp nu mai aud nici măcar întrebarea greșită.

Prin urmare, consider că Curtea de Conturi Europeană ar trebui să se străduiască să fie mai deschisă, mai sinceră, atunci când își comunică constatările despre statele membre. Singurul mod de a îmbunătăți situația este ca toți cei implicați să știe ce și unde anume în sistem sunt problemele, dubiile și punctele slabe.

Alte întrebări
19.	V-ați retrage candidatura în cazul unui aviz nefavorabil al Parlamentului cu privire la numirea dvs. ca membru al Curții?

Voi respecta rezultatul votului în Comisia CONT și în plen și îmi voi retrage candidatura, dacă va fi este necesar.

